**Krátke zhrnutie programu UNITWIN / Katedry UNESCO**

Katedry UNESCO a sieť univerzít UNITWIN je program vzdelávacieho sektora UNESCO, ktorý podporuje medzinárodnú medziuniverzitnú spoluprácu a vyzýva vzdelávacie a výskumné inštitúcie k aktívnej participácii na tvorbe a implementácii projektov s priamym dosahom na naplnenie cieľov organizácie UNESCO a dosiahnutie Cieľov udržateľného rozvoja (SDGs).

* Katedra UNESCO je projekt na vysokej škole alebo výskumnej inštitúcii, ktorý spolupracuje s UNESCO s cieľom rozvíjať prax a vedomosti v prioritnej oblasti organizácie.
* Program spolupráce UNITWIN je partnerstvo medzi UNESCO a sieťou univerzít, iných vysokých škôl alebo výskumných inštitúcií (od 3 do 10 inštitúcií) v rôznych krajinách, ktoré spájajú sily a kolektívne podpisujú dohodu s UNESCO.

Tieto partnerstvá sú formalizované dohodou podpísanou generálnou riaditeľkou UNESCO a vedúcim inštitúcie, ktorá je hostiteľom katedry UNESCO. Uvedené inštitúcie musia byť vnútroštátnymi orgánmi príslušnej krajiny uznávané za dôveryhodné. Dohoda sa uzatvára na 4 roky s možnosťou predĺženia v prípade priaznivého hodnotenia.

UNITWIN podporuje spoluprácu medzi rozvinutými a rozvojovými krajinami, ako aj medzi vzdelávacími a výskumnými inštitúciami v danom regióne a ich koordináciu s mimovládnymi organizáciami, nadáciami a organizáciami verejného a súkromného sektora, čím otvára cestu pre globálnu vysokoškolskú a výskumnú komunitu. Zmyslom programu je zdieľanie poznatkov a skúseností v oblastiach spadajúcich do mandátu UNESCO.

Základnou charakteristikou katedier UNESCO a sietí univerzít UNITWIN je relevantnosť programu v rámci Cieľov udržateľného rozvoja a súlad s prioritami UNESCO na dané obdobie, ktoré sú definované v dokumente (<http://unesdoc.unesco.org/images/0022/002278/227860e.pdf>)

Katedry UNESCO slúžia ako think tanky a zároveň prepájajú akademický svet s občianskou spoločnosťou, miestnymi komunitami a s tvorcami politík. Dôraz sa kladie na kvalitu programu, efektívne napĺňanie cieľov a jasné vízie budúcich aktivít, nakoľko cieľom programu je, aby sa katedry UNESCO stali centrami inovácií a excelentnosti. Ich celkový úspech závisí od schopnosti zabezpečenia finančnej a vecnej podpory, nakoľko UNESCO nemôže finančnú podporu poskytnúť.

Katedry UNESCO a siete univerzít UNITWIN používajú špeciálne logo stanovené organizáciou UNESCO a plnia si svoje záväzky vyplývajúce z dohody o spolupráci, predovšetkým predkladanie správy o pokroku po dvoch rokoch fungovania a záverečnej správy vykonanej činnosti katedry na konci obdobia fungovania programu.

**Kroky na vytvorenie návrhu projektu pre katedry UNESCO / program spolupráce UNITWIN :**

* Vytvorenie návrhu projektu
* Konzultácia projektu s Národnou komisiou pre UNESCO
* Identifikácia navrhovaného predsedu katedry UNESCO alebo koordinátora siete
* Zabezpečenie potrebnej finančnej podpory a ľudských zdrojov
* Zabezpečenie partnerstiev: akademické inštitúcie, nadácie, mimovládne organizácie atď .
* Návrh projektu predložený UNESCO do 30. apríla každého roka
* Hodnotenie príslušným sektorom UNESCO
* Výsledky hodnotenia oznámeného hostiteľskej inštitúcii
* Dohoda podpísaná medzi UNESCO a hostiteľskou inštitúciou
* Vymenovanie držiteľa postu predsedu katedry UNESCO alebo koordinátora siete
* Vytvorenie loga UNESCO / UNITWIN organizáciou UNESCO

Katedra môže požiadať o predĺženie dohody o spolupráci, ktorú UNESCO zváži na základe jej efektivity činnosti, plnenia si záväzkov a celkovej relevantnosti vo vzťahu k aktuálnym prioritám organizácie. Značka „Katedra UNESCO/UNITWIN“ je tak symbolom efektívnej a kvalitnej vzdelávacej a výskumnej inštitúcie, ktorá významne prispieva k dosiahnutiu Cieľov udržateľného rozvoja a programových priorít UNESCO.